CELEX: C2004/217/30
Language: da
Date: 2004-08-28 00:00:00
Title: Sag C-283/04: Sag anlagt den 1. juli 2004 af Kommissionen for De Europæiske Fællesskaber mod Kongeriget Nederlandene

28.8.2004   
            
            
               DA
            
            
               Den Europæiske Unions Tidende
            
            
               C 217/16
            
         Sag anlagt den 1. juli 2004 af Kommissionen for De Europæiske Fællesskaber mod Kongeriget Nederlandene
   (Sag C-283/04)
   (2004/C 217/30)
   Ved De Europæiske Fællesskabers Domstol er der den 1. juli 2004 anlagt sag mod Kongeriget Nederlandene af Kommissionen for De Europæiske Fællesskaber ved Hans Støvlbæk og Albert Nijenhuis, som befuldmægtigede.
   Kommissionen har nedlagt følgende påstande:
   
               —
            
            
               Det fastslås, at Kongeriget Nederlandene har tilsidesat sine forpligtelser i henhold til artikel 56 EF og 43 EF, idet det har opretholdt visse bestemmelser i vedtægterne for selskabet TPG, hvorefter selskabets kapital omfatter en særlig navneaktie, som ejes af den nederlandske stat, og hvortil der er knyttet særlig rettigheder med hensyn til godkendelse af bestemte beslutninger, som træffes af virksomhedens kompetente organer.
            
         
               —
            
            
               Kongeriget Nederlandene tilpligtes at betale sagens omkostninger.
            
         Søgsmålsgrunde og væsentligste argumenter:
   Koninklijke PTT Nederland NV blev i 1998 opdelt i to selvstændige selskaber: Koninklijke KPN NV (KPN), for så vidt angik telekommunikationsvirksomheden, og TNT POSTGROEP NV (TPG), for så vidt angik logistik og distribution. Selskabskapitalen i TPG omfatter ud over A- og B-aktier en særlig navneaktie, hvortil der er knyttet visse fortrinsrettigheder. Denne særlige aktie ejes for nuværende af den nederlandske stat.
   På grundlag af selskabets vedtægter er der til denne særlige aktie knyttet særlige rettigheder med hensyn til godkendelse af bestemte beslutninger, som træffes af selskabets kompetente organer.
   Efter Kommissionens opfattelse begrænser de rettigheder, som er knyttet til den særlige aktie, de frie kapitalbevægelser og etableringsfriheden. Disse særlige beføjelser kan, også selv om de ikke udtrykkeligt er diskriminerende, vanskeliggøre erhvervelsen af aktier i den omhandlende virksomhed og afholde investorer fra andre medlemsstater fra at investere i virksomhedens kapital. De nævnte beføjelser medfører nemlig en væsentlig indskrænkning af de rettigheder, som sædvanligvis er forbundet med direkte investeringer i TPG. De kan dermed begrænse de frie kapitalbevægelser og således udgøre en restriktion for kapitalbevægelser som omhandlet i artikel 56 EF.
   Da den nederlandske stats særlige beføjelser også giver adgang til at udøve en bestemmende indflydelse på virksomhedens drift og almindelige forretningsgang, påvirker de desuden de direkte investeringer, hvorfor de også udgør en indskrænkning af den i artikel 43 EF fastlagte etableringsfrihed.
   Kommissionen har ikke bestridt, at hensynet til et velfungerende postsystem, hvilket er den nederlandske regerings målsætning, kan udgøre et tvingende alment hensyn. Kommissionen har dog anført, at de rettigheder, som er knyttet til den særlige aktie (»golden share«), også vedrører posttjenester, der ikke falder ind under de befordringspligtydelser, som er defineret i direktiv 97/67/EF (som f.eks. ekspresforsendelser eller logistikydelser). Sådanne ydelser beror derfor ikke på tvingende almene hensyn, som begrunder indskrænkningerne af de grundlæggende principper i EF-traktaten. De nederlandske myndigheder har desuden ikke gjort brug af alle de i direktiv 97/67/EF fastsatte muligheder for at sikre udførelsen af befordringspligtydelser. I denne sammenhæng har Kommissionen henvist til, at medlemsstaternes muligheder for at indføre kontrolprocedurer og særlige procedurer for at sikre, at eneretstjenester respekteres, er blevet udvidet ved direktiv 2002/39/EF. Anvendelse af en ordning med særlige beføjelser synes på denne baggrund ikke at stå i et rimeligt forhold til det forfulgte mål. Kommissionen har endelig anført, at den skønsmæssige karakter, som udøvelsen af de særlige beføjelser har, er uforenelig med de betingelser, som er opstillet i Domstolens praksis.